नकुल का यूं अचानक श्रुति को छोड़कर जाना सबको हैरान कर गया, आखिर उसके मन में क्या चल रहा था
वो बहुत खुश थी कि उसे कोई इतना प्यार करता है। उसका मन हजारों सपने बुनने लगा। कॉलेज जाते वक्त भी उसके मन में नकुल से मिलने की खुशी छिपी रहती। उसका पूरा दिन नकुल के साथ बीतता।
खिड़की से आती सर्द हवा के आगोश में खड़ी श्रुति, खोई-खोई सी एक टक बाहर दीवार पर लहराती बेल को निहार रही थी। उसके मन में बस एक बात गूंज रही थी, “वो ऐसा नहीं कर सकता, वो ऐसा है ही नहीं। सब झूठ कह रहे हैं। ऐसा नहीं हो सकता।” आंखो से आंसू बहने ही वाले थे उसने उन्हें उंगलियों पर ले कर दूर फेंक दिया। इन आंसुओं की उसकी जिंदगी में कोई जगह नहीं। वो तो हमेशा खुश रहने वाली और दूसरों को खुश रखने वाली लड़की थी।
तभी उसे लगा कि किसी ने उसके कमरे का दरवाजा खोला। उसने चौंक कर पीछे देखा, “अरे! नकुल तुम! मुझे पता था, तुम जरूर आओगे। तुमने मुझे पागल कर दिया है। पता नहीं क्या क्या सोचती रहती हूं।” कहकर वह उससे लिपट गई। उसके आंसुओं ने नकुल की शर्ट गीली कर दी, मगर नकुल कुछ बोला नहीं।
“बोलो ना नकुल”! वो चिल्लाई मगर उसकी खुद की आवाज से उसकी आंखें खुल गईं। ये तो एक सपना था। नकुल उसके पास नहीं था। वो बहुत दूर जा चुका था उससे। बहुत ही दूर।
वह उठकर खिड़की की ओर गई और अतीत के पन्नों को पलटने लगी। श्रुति के लिए नकुल कोई गैर नहीं था, भले ही उसके परिवार वाले उसे ज्यादा नहीं जानते थे, लेकिन श्रुति के लिए नकुल उसका जीवन बन चुका था। दोनों एक ही कॉलेज में एक साथ जॉब करते थे।
श्रुति ने जब पहले दिन कॉलेज ज्वॉइन किया था तब नकुल ही वह पहला शख्स था जिसने मुस्कुराकर उसका कॉलेज में स्वागत किया था। अनुभवहीन श्रुति काफी घबराई हुई थी। ऐसे में अनुभव में बड़े नकुल ने उसका साथ दिया।
थोड़े ही समय में श्रुति कॉलेज में सबसे घुल-मिल गई और अपने हंसमुख व्यवहार के कारण कॉलेज की शान बन गई। अपने स्वभाव और काबिलियत के दम पर श्रुति ने बच्चों के मन में ही नहीं, बल्कि कॉलेज स्टाफ के बीच भी अपनी अच्छी जगह बना ली थी। लेकिन श्रुति के मन में किसी अन्य टीचर के लिए वो जगह नहीं थी जो नकुल के लिए थी।
श्रुति अपनी हर बात नकुल से शेयर करती, उससे मिलने और बात करने के बहाने ढूंढती रहती। उसे याद कर के ही श्रुति रोमांचित हो उठती। नकुल को भी श्रुति का साथ अच्छा लगता। कॉलेज स्टाफ भी दोनों की दोस्ती से वाकिफ था। दोनों की जोड़ी कॉलेज में मशहूर हो चुकी थी।
फिर वो दिन भी आया जिसका श्रुति को बेसब्री से इंतजार था। नकुल ने अपने प्यार का इजहार किया और उम्रभर के लिए श्रुति को अपना बनाने का वादा भी किया। श्रुति को जैसे मनचाही मुराद मिल गई। जिसके साथ जिंदगी गुजारने के सपने श्रुति ने देखे, आज वह भी अपनी चाहत बयाँ कर रहा है, ये उसके लिए सबसे बड़ी खुशी की बात थी। उसे खुद भी एहसास नहीं था की वह नकुल से कितना प्यार करने लगी है।
वो बहुत खुश थी कि उसे कोई इतना प्यार करता है। उसका मन हजारों सपने बुनने लगा था। कॉलेज जाते वक्त भी उसके मन में नकुल से मिलने का उत्साह छुपा रहता। उसका पूरा दिन नकुल के साथ बीतता। अब तो वह उन्मुक्त होकर अपना सुख-दुख सब कुछ नकुल से बांटने लगी थी। वह खुश थी, बहुत ही खुश।
फिर एक दिन ऐसा भी आया जिसकी श्रुति ने कल्पना भी नहीं की थी। श्रुति कॉलेज पहुंचते ही नकुल को ढूंढने लगी, लेकिन वह उसे कहीं नजर नहीं आया। कॉलेज स्टाफ से पूछा तो पता चला कि वह अपने गांव गया है। अचानक घर से फोन आया तो नकुल को जाना पड़ा। वह कुछ न बोल सकी और वहां से चली गई।
श्रुति इस बात से हैरान थी कि आखिर नकुल उसे बताकर क्यों नहीं गया। आखिर ऐसा क्या हो गया जो नकुल ने उसे बताना जरूरी नहीं समझा। उसने नकुल को फोन लगाया तो फोन उठाते ही नकुल ने कहा, “जरूरी काम में व्यस्त हूं। बाद में बात करूंगा।”
उसका पूरा दिन उहापोह में बीता। नकुल का भी दोबारा फोन नहीं आया। उसका मन बहुत परेशान था। कुछ दिन बाद कॉलेज के एक स्टाफ ने बताया कि गांव में नकुल की सगाई हो गई है। यह सुनकर जैसे श्रुति के पैरों के नीचे से जमीन खिसक गई।
श्रुति की आंखो से आंसू थमने का नाम नहीं ले रहे थे। उसे समझ नहीं आ रहा था कि आखिर नकुल ने उसके साथ ऐसा क्यों किया। नकुल को अपना आदर्श मान कर श्रुति आज अपने आपको ठगा हुआ महसूस कर रही थी। इतना बड़ा धोखा? जिसे देवता की तरह पूजती थी वह इंसान ही रिश्ते को इतने निचले स्तर पर ले गया?
लेकिन अगले ही पल उसका मन कहने लगा, “नहीं, ऐसा नहीं हो सकता। नकुल सिर्फ मुझे ही प्यार करता है। मुझे उसके लौटने का इंतजार करना चाहिए।” उसने मन बना लिया कि जब तक वह ये बात नकुल से नहीं सुन लेगी, वह किसी और की बातों पर यकीन नहीं करेगी।
श्रुति अब भी नकुल का इंतजार कर रही है। उसे यकीन है कि उसका प्यार लौटकर जरूर आएगा।
- शिल्पी शर्मा
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें